Ki ble ŋga nyiŋge we se mbe pe kɛ le Klɛntro ble lie yire nu kre, Yesu na chin na u nyjila da mbe u yili waŋgra nu mbe sɛ u Lɛ wre pan. Wra waŋgra ŋga leele mblɛ pra pe u wolo pre kori nyjila kro nu, a pan wra pe kori mna sɛ su u kumu ble.
Ki yilakɔŋgɔ kre, ŋga wre na u twanfɛɛnlɛ pre na tni na lii kre, na Sutna le Judas, Simon Iscariot pɔ wre nu, na ki fna u Yesu wɔ mbe ŋga.
Yesu na chin na u Lɛ u ŋga jaŋga kro, mna chin na Nyiɛkpɔɔ pan u yiri mu pan, a Nyiɛkpɔɔ wre pan we ndru mbe sɛ.
Yesu na yiri sro na, mna u dodoŋgi wɔ mu tɛɛ, mna gbofu wru mu pɔ sɛlɛ.
Bawa wra nyumu kna mu le taa kpɔɔ nu, mna u twanfɛɛnlɛ pre jeelee je, mna gbofu kre tɛɛ mu pe jeelee wɔ.
Ŋga wra da Simon Peter na kre, a Peter na kna mu yo mbo, “Ni Tafun, mi jeelee mu paan mbe je ŋgaa?”
A Yesu na kna mu yo u pan mbo, “Ŋga ni pini fuŋgaami ŋga, mu n ki chin, la, mu ki chin mbakɔ.”
Peter na kna mbo, “Mba ti mu ni jeelee je fio.” A Yesu na yo u pan mbo, “Na ni n mu jeelee je, kena mu n pe ni twanfun.”
Simon Peter na kna mu yo Yesu pan mbo, “Ni Tafun, kena maa ni jeelee chiin je hin, la, ni kɛnyi na ni ndra kro je mu ya.”
A Yesu na yo mbo, “Ŋmba u weli kre, mu chin na u yili, ki n shian na we weli poŋgo, fɔna u jeelee chiin. E kro weli mu yili, fɔna ndro nunu.”
Ki nyjila kre, na u chin ŋmba we u wɔ mbe ŋga, kre kra tia wra yo mbo, “E kro yili, fɔna ndro nunu.”
Ŋga wra pe jeelee yire je mu kɔ kre, a wra ndru mu u dodoŋgi kre wru mu le, mna tni u tnihaa lihaa wa, mna pe wie mbo, “Kee ŋga ni pe e na ŋga, e ki nɔɔ chiin?
E ni yeeri Nyinafun, na e Tafun, a ki pe kpra, na e ni yeeri ma. Ŋgi na hin? Mi wi yɛŋgɛ.
Mi wi e Tafun, na e Nyinafun, a ni e jeelee je fuŋgaami. Kena pan ki fna mbe e na eyɛ jeelee jee na.
Ni ki pe mu e nyina, mbe e na pini ma na.
Kpra na, ni yuu e pan na, tnu n wɛ u tafun na, a pan chɔɔ bituŋu n wɛ ŋmba u u tun na.
Na e yire kee nyjɛ chin, na yi pini kre, e wo yi dwamu.